**РЕГИОНАЛЕН ЦЕНТЪР ЗА ПОДКРЕПА НА ПРОЦЕСА НА ПРИОБЩАВАЩОТО ОБРАЗОВАНИЕ**

**Габрово, ул.”Брянска” 3; тел.:066/800214; e-mail: info-700125@edu.mon.bg**

**ДОКЛАД**

**НА ТЕМА:**

**„Гората на специалните деца“**

***ИЗГОТВИЛИ:***

***Росица Чернева – Директор РЦПППО***

***e-mail: cherneva77@abv.bg***

***Теодора Янакиева – ресурсен учител***

***e-mail: umil@abv.bg***

*С Ъ Д Ъ Р Ж А Н И Е:*

*РЕЗЮМЕ ……………………………………………………………………………………….3*

*УВОД - ИДЕЯТА ЗА “ ГОРАТА НА СПЕЦИАЛНИТЕ ДЕЦА“ …………………….4*

*ЕТАПИ НА ПРАКТИКАТА………………..………………………………………………..5*

*ПОСТИГНАТИ РЕЗУЛТАТИ……………………………………………………………...6*

*ЗАКЛЮЧЕНИЕ…………………………………………………………………………......7*

*ЛИТЕРАТУРА………………………………………………………………………………8*

*Резюме*

*„ Нейното очарование е очарованието на живота. Неведомата й сила е във властното й обаяние на сурова и нежна майка, която ражда, кърми, която дава и ни закриля, вдъхновява и дарява.*

*Какво ли не е дала тя на хората! Списъкът на нейните благодати, който почва с въздуха и свършва с водата, е всеизвестен и безкраен, …“*

 *Н. Хайтов „ Гора“*

*Още от древни времена гората е символ на живот, плодородие, дълголетие и величие. Често я свързваме с вечността и с продължителното щастие на човека. Гората ни дава жизнено важни за нас ресурси - храна, въздух, подслон, хладина и свежест. Чрез досега си с нея ние получаваме спокойствие, равновесие и свобода. Учим се да я обичаме, да сме част от нея, да я ценим и опазваме.*

*Днес обаче горите са изключително застрашени. Хората и тяхната дейност – /изсичане на дървета, индустриално развитие, неконтролируеми пожари и замърсяване/ – са сериозна заплаха и все повече поставят под въпрос бъдещето на горските екосистеми. Загубата на гори води до намаляване на биоразнообразието, промени в климата, социални и икономически проблеми. Затова е от съществено значение да се замислим: „ Как с нашите действия да се грижим за горите и да ги опазваме?“, „Как да „запалим‘‘ искрицата на любовта към природата и в поколенията след нас? Именно на това екипът на Регионален център – Габрово се опита да научи своите специални деца. Чрез беседа, игри и практически дейности всички заедно разбрахме какво е гората за нас, защо е необходимо да се грижим за нея и как можем да допринесем за нейното опазване.*

 *С помощта на лесовъди и експерти от природен парк „Българка“ децата влязоха в ролята на залесители и придобиха много полезни знания и умения. У тях се възпитаха качества като трудолюбие, търпение, грижа и отговорност. Формирането на любов към природата, грижата за нея и възпитаването в отговорно отношение са основните идеи заложени в тази инициатива. Чрез нея се създаде чувство за принадлежност и се осигури среда за създаване на нови приятелства.*

*"Гората на специалните деца" е една прекрасна инициатива на Регионален център - Габрово, съвместно с Дирекция на природен парк „Българка“ и Спортен клуб „Равен старт“ гр. Габрово, която е насочена към създаването на гора, в която децата със специални нужди са главни участници в засаждането й. Заедно със своите родители и учители имаха възможността да създадат нещо значимо, нещо истинско и устойчиво във времето, свързано с грижата за гората и опазването на околната среда. Децата успяха да се докоснат до магията на природата, да усетят нейното величие и красота и да разберат колко важно значение има тя за нашето съществуване. Всяко едно от децата остави частица от себе си, вложи усилия, труд, емоция и се забавлява искрено.*

*Вярваме, че всичко това ще допринесе както за израстването на една величествена и красива гора, така и за израстването на нашите деца като едни добри хора, обичащи природата и проявяващи отговорно отношение към нея.*

В днешно време темата за опазването на околната среда е всекидневно застъпена. Все по-често сме свидетели на различни предизвикателства, пред които сме изправени всички ние. Редица екологични проблеми като загубата на екологичното разнообразие, изменението на климата, изчерпването на ресурси, намаляването на горите, замърсяването на въздуха и водата ни карат да се замислим и да си задаваме следните въпроси; „Как да се справим?‘‘, „Какво можем да направим?“, „Как ние в ролята си на родители, учители и граждани можем да помогнем за опазването на природата?“. Ние сме част от природата и тя е част от нас. Да се грижим за нея е изключително важно за бъдещето ни и за бъдещето на следващите поколенията.

Световните политики, включително и политиките на ЕС в областта на околната среда са насочени и следват няколко основни принципа, един от които е „Превантивни действия: инструмент, насочен към предотвратяване на екологичните щети, а не към реагиране на тях. Този принцип изисква да се предприемат превантивни действия с цел предвиждане и избягване на щетите върху околната среда.“

Превенцията е ключов елемент за справянето с екологичните проблеми. Тя е важен подход за предотвратяване на екологичните кризи върху който всички ние трябва да насочим усилията си. И макар, че често си мислим, че нищо не зависи от нас, трябва да знаем, че и малките стъпки в посока предотвратяване на екологичните проблеми биха довели до постигане на по-устойчиво и сигурно бъдеще за всички нас.

Задавайки си нееднократно въпросите: „Какво можем да направим за опазването на околната среда“, „Как можем да научим нашите деца да обичат и да се грижат за природата“ и търсейки отговор се стигна до реализирането на инициативата „Гората на специалните деца“.

Всяко едно дете представлява една изключителна индивидуалност, открояваща се от всички останали със своите психически способности и физически дадености. Изпълнението на различни учебни и ежедневни дейности за някои деца могат да бъдат изключително предизвикателство, а за други да са проста игра. Независимо от различията по между си общото между всички деца е, че учат ефективно през преживяванията, през играта и емоцията, която са изпитали от приятна дейност или контакт с околните. Тази инициатива даде на децата със специални потребности точно това – една незабравима емоция, едно усещане за значимост, за принадлежност и сътрудничество и ги научи на много полезни умения.

Практиката е предложена и реализирана от Директора на Регионален център – Габрово. Приложена е в две поредни учебни години. За нейното реализиране са били партньори Регионален център за подкрепа на процеса на приобщаващото образование – Габрово, Спортен клуб „Равен старт 2020“ Габрово, Държавно горско стопанство- Габрово, Държавно горско стопанство – Трявна, Дирекция природен парк „Българка“.

Участници в практиката са ученици със специални образователни потребности от училища в област Габрово. Учениците са на различна възраст и с различни затруднения в обучителен план. Всеки един от тях със своите индивидуални особености, потребности и мотивация, което обаче не попречи всички да бъдат еднакво въвлечени в предложените им активности, да се включат с ентусиазъм и въодушевление.

Основните заложени педагогически цели в практиката са:

- Запознаване със значението на околната среда;

- Активно участие в опазването на околната среда;

- Развитие на отговорност и грижа за околната среда;

- Обогатяване на речниковия запас;

- Формиране на трудови навици;

- Повишаване на уменията за общуване;

- Моделиране на качества необходими за справяне с различни социални ситуации.

Проведените дейности на представената практика преминаха през три основни етапа:

I етап: Провеждане на уроци на тема: „Нашата природа“ и „Да посадим дръвче“.

II етап: Подготовка за засаждането на дръвчетата. Изработване на табелки и подаръци за лесовъдите.

III етап: Урок на лесовъдите за ползите от залесяването, за начина по-който протича отглеждането на една гора. Засаждане на дръвчетата.

 През първия етап:

* с децата бяха проведени уроци, които включваха беседи свързани с опазването на

околната среда и положителните ефекти от засаждане на дървета. Пускаха се и видеа, които демонстрираха нагледно негативните последици от замърсяването.

 През втория етап бяха организирани:

- малки работилници за изработване на специални картички, с които децата да зарадват и да благодарят на лесовъдите от горското стопанство и на експертите от парк „Централен балкан“.

- изработиха се табелки за всяко едно дете, които да бъдат поставени до дръвчето, след като бъде посадено. Те съдържаха информация за името на детето, което е посадило дръвчето, за интересите му, желанията и цялата му същност. Табелките бяха като визитна картичка на учениците, които са направили възможно дръвчето да се храни и черпи сила от земните сокове.

 През трети етап във седмицата на гората:

- Благодарение на Държавно горско стопанство и Дирекция на Природен парк „Българка“, децата имаха възможност да научат много подробности за залесяването и за процеса на отглеждане на дръвчетата. Участваха в Докоснаха се до пособията, с които се засаждат дърветата и получиха професионален отговор на задаваните от тях въпроси.

- Всяко дете с помощта на лесовъд участва в целия процес на засаждането- изкопаване на дупка, поставяне на дървото, заравяне и всички останали дейности.

След засаждането до своите дръвчета, децата поставиха своите табелки и чрез тях сложиха един различен отпечатък на доброто.

* Всяко дете получи подарък, но и подари изработена от него картичка на хората с големи сърца, които помогнаха за засаждането на „Гората на специалните деца“.

ПОСТИГНАТИ РЕЗУЛТАТИ:

- Подобриха се уменията на децата за слушане и общуване в малка група;

- Повишиха се знанията им за замърсяването на околната среда и положителния ефект от засаждането на дървета;

- Децата разбраха как се засажда дърво и какви грижи трябва да се полагат за него;

- Придобиха трудови умения, формира се интерес към игри на открито и се възпитаха важни качества като отговорност и грижовност.

ЗАКЛЮЧЕНИЕ

Екипът на Регионален център вярва, че малките стъпки водят до големи резултати. Мотото ни е „Ние не можем да правим големи неща, но можем да направим хиляди малки за децата със специални образователни потребности“. Хиляди малки неща можем да правим и в ежедневието си, с които да допринасяме за опазването на околната среда и за възпитанието на нашите специални деца в любов към природата.

Ако сме успели да запалим любовта към природата и желанието за досег с нея дори в едно от децата, то тогава нищо не е било напразно. Когато си спомняме обещанието дадено от нашите възпитаници, че във времето ще продължат да се грижат за своите дървета, във нас се прокрадват удовлетворението и надеждата. Надяваме, че с тази инициатива сме успели да направим децата по-уверени, по обичащи и по вярващи във възможностите си.

**ИЗПОЛЗВАНА ЛИТЕРАТУРА:**

1. Електронни източници:

 Преподаваме. Бг. – „Наръчник в час с климатичните промени“

 Регламент (ЕС) 2019/1010 на европейския парламент и на съвета от 5 юни 2019 година, относно екологичната отговорност по отношение на предотвратяването и отстраняването на екологични щети

 Николай Пеняшки – Гората като ресурс на природата и нейното опазване – 2013 г.

3. Соколовска, М.(2015) Влияние на промените в климата и начина на земеползване върху ресурсите и услугите на планинските екосистеми, София